CELEX: 52022PC0195
Language: sl
Date: 2022-04-27
Title: Predlog UREDBA EVROPSKEGA PARLAMENTA IN SVETA o začasni trgovinski liberalizaciji, ki dopolnjuje trgovinske koncesije, ki se uporabljajo za ukrajinske izdelke v okviru Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani

EVROPSKA KOMISIJA
            Bruselj, 27.4.2022
            COM(2022) 195 final
            2022/0138(COD)
            
            Predlog
            UREDBA EVROPSKEGA PARLAMENTA IN SVETA
            o začasni trgovinski liberalizaciji, ki dopolnjuje trgovinske koncesije, ki se uporabljajo za ukrajinske izdelke v okviru Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Neizzvana in neupravičena vojaška agresija Rusije proti Ukrajini od 24. februarja 2022 je močno negativno vplivala na zmožnost Ukrajine, da trguje s preostalim svetom, ker je terjala veliko človeških življenj, zaradi potrebe po osredotočanju na obrambo ozemlja, razseljenosti velikega deleža prebivalstva, pa tudi zaradi uničenja proizvodnih zmogljivosti in nerazpoložljivosti znatnega deleža prevoznih sredstev zaradi zaprtja dostopa do Črnega morja. V teh težkih razmerah je Ukrajina prosila Unijo, naj čim bolj olajša pogoje, da bi ji pomagala ohraniti njen trgovinski položaj s preostalim svetom in še poglobila njene trgovinske odnose z Unijo. Ukrepi v ta namen vključujejo olajšanje kopenske logistike in povečanje stopnje liberalizacije trga. Ti ukrepi bi ukrajinskim proizvajalcem zagotovili prožnost in gotovost. 
               
               
                  Zato Komisija predlaga uredbo Evropskega parlamenta in Sveta o uvedbi ukrepov za trgovinsko liberalizacijo v obliki naslednjih treh ukrepov, ki bi se morali uporabljati eno leto: 
               
            
            
               –začasna opustitev vseh neporavnanih tarif v skladu z naslovom IV Sporazuma o pridružitvi med EU in Ukrajino (v nadaljnjem besedilu: Sporazum o pridružitvi)
                  1
               , ki vzpostavlja poglobljeno in celovito območje proste trgovine. To zadeva tri kategorije izdelkov: 
            
            
               ·industrijske izdelke, za katere velja postopna opustitev dajatev do konca leta 2022;
            
            
               ·sadje in zelenjavo, za katera velja sistem vstopnih cen;
            
            
               ·kmetijske proizvode in predelane kmetijske proizvode, za katere veljajo tarifne kvote;
            
            
               –začasno nepobiranje protidampinških dajatev na uvoz s poreklom iz Ukrajine od datuma začetka veljavnosti te uredbe ter
            
            
               –začasna opustitev uporabe skupnih pravil za uvoz (zaščitni ukrep)
                  2
                v zvezi z uvozom s poreklom iz Ukrajine.
            
            
               
                  Ti začasni in izredni ukrepi bodo prispevali k podpori in spodbujanju obstoječih trgovinskih tokov iz Ukrajine v Unijo. To je v skladu z enim od ciljev Sporazuma o pridružitvi, tj. vzpostaviti pogoje za okrepljene gospodarske in trgovinske odnose, ki vodijo v postopno povezovanje Ukrajine z notranjim trgom EU. 
               
               
                  Ukrepi za trgovinsko liberalizacijo, predvideni v tem predlogu uredbe, se sprejmejo ob upoštevanju zaveze iz člena 2 Sporazuma o pridružitvi, ki kot bistveni element Sporazuma določa spodbujanje spoštovanja načel suverenosti in ozemeljske celovitosti, nedotakljivosti meja in neodvisnosti. Podobno bi bili sami ukrepi za trgovinsko liberalizacijo pogojeni s spoštovanjem istih osnovnih načel iz člena 2, vključno s tistimi, ki določajo, da so spoštovanje demokratičnih načel, človekovih pravic in temeljnih svoboščin ter spoštovanje načela pravne države bistveni elementi navedenega sporazuma. 
               
               
                  Poleg tega je cilj ukrepov za trgovinsko liberalizacijo iz tega predloga v skladu s členom 207(1) PDEU zagotoviti, da se skupna trgovinska politika Unije izvaja v okviru načel in ciljev zunanjega delovanja Unije iz člena 21 PEU. 
               
               
                  Uporabljajo se običajni zaščitni postopki. 
               
            
            
               •Skladnost z veljavnimi predpisi s področja zadevne politike
            
            
               
                  Ti ukrepi za trgovinsko liberalizacijo bi bili skladni z izvajanjem Sporazuma o pridružitvi in zlasti z naslovom IV, ki vzpostavlja poglobljeno in celovito območje proste trgovine, ki določa, da pogodbenici postopoma vzpostavita območje proste trgovine v prehodnem obdobju največ desetih let od začetka veljavnosti navedenega sporazuma.
               
               
                  Poleg tega je Ukrajina leta 2021 zahtevala začetek pregleda na podlagi člena 29(4) Sporazuma, da bi razmislili o pospešitvi in razširitvi področja uporabe odprave carinskih dajatev med Ukrajino in Unijo.
               
            
            
               •Skladnost z drugimi politikami Unije
            
         
         
            
               
                  Evropska unija je ostro obsodila rusko agresijo proti Ukrajini in sprejela ukrepe brez primere za podporo tej državi v teh izrednih razmerah, ki segajo od finančne pomoči, vključno z nujno makrofinančno pomočjo, do dostave vojaške opreme. Predlagana uredba bi bila zato v skladu z obveznostjo Unije iz člena 21(3) PEU, da zagotovi usklajenost med različnimi področji svojega zunanjega delovanja, ter s členom 207(1) PDEU, ki določa, da se skupna trgovinska politika izvaja v okviru načel in ciljev zunanjega delovanja Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za predlog je člen 207(2) Pogodbe o delovanju Evropske unije.
            
            
               •Subsidiarnost (za neizključno pristojnost) 
            
            
               Skupna trgovinska politika je v skladu s členom 3(1)(e) PDEU opredeljena kot izključna pristojnost Unije. Načelo subsidiarnosti se zato ne uporablja.
            
            
               •Sorazmernost
            
            
               Ta predlog je potreben za izvajanje skupne trgovinske politike in doseganje cilja gospodarske podpore Ukrajini v trenutnih težavah, tudi na področju trgovine z Unijo.
            
            
               •Izbira instrumenta
            
            
               Ta predlog je v skladu s členom 207(2) PDEU, ki predvideva ukrepe skupne trgovinske politike. 
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Ni relevantno.
               
            
            
               •Posvetovanja z deležniki
            
            
               
                  Ni relevantno.
               
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               Zaradi izrednih razmer v Ukrajini je pomembno, da ta uredba začne veljati čim prej. Zato ni bila izvedena ocena učinka za ta ukrep. Vendar so bile določbe o trgovini in z njo povezanih zadevah Sporazuma o pridružitvi predmet ocene učinka na trajnostni razvoj, ki jo je leta 2007 naročil GD za trgovino in ki je bila vključena v postopek pogajanja o poglobljenem in celovitem območju proste trgovine. Navedena študija je potrdila, da bi izvajanje določb o trgovini in z njo povezanih zadevah imelo pozitiven gospodarski učinek tako za EU kot za Ukrajino. 
            
            
               •Primernost in poenostavitev ureditve
            
         
         
            
               
                  Ukrep ne poveča upravnega bremena podjetij. 
               
            
            
               •Temeljne pravice
            
            
               
                  Ti ukrepi bi spoštovali ista temeljna načela, kot so določena v Sporazumu o pridružitvi med EU in Ukrajino. Zlasti člen 2 Sporazuma o pridružitvi z Ukrajino določa, da so spoštovanje demokratičnih načel, človekovih pravic in temeljnih svoboščin ter spoštovanje načela pravne države bistveni elementi navedenega sporazuma. 
               
               
                  Ukrepi za trgovinsko liberalizacijo bi bili tudi v skladu z Listino Evropske unije o temeljnih pravicah.
               
            
            
               4.PRORAČUNSKE POSLEDICE
            
            
               
                  Na podlagi ocene glede na raven uvoza iz Ukrajine v letu 2021 bo izguba carinskih prihodkov Evropske unije znašala manj kot 31 milijonov EUR letno. Poleg tega je izguba protidampinških dajatev ocenjena na 34,6 milijona EUR. Ta številka bo zelo verjetno znatno nižja, saj konflikt vpliva na raven uvoza iz Ukrajine. Zato bo vpliv na lastna sredstva EU zelo omejen. 
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Spletno poročanje o razvoju dvostranske trgovine med EU in Ukrajino je na voljo na namenskih spletiščih Evropske komisije. 
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Glede na izredne razmere v Ukrajini je cilj ukrepa povečati trgovinske tokove v zvezi s celotnim uvozom iz Ukrajine, tako da se opustijo vse neporavnane tarife in uvozne dajatve, ki se uporabljajo za ukrajinske izdelke. Ukrepi za trgovinsko liberalizacijo bi se odobrili v obliki popolne odprave uvoznih dajatev na vse izdelke.
               
            
            
               2022/0138 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o začasni trgovinski liberalizaciji, ki dopolnjuje trgovinske koncesije, ki se uporabljajo za ukrajinske izdelke v okviru Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 207(2) Pogodbe,
            
            
               ob upoštevanju predloga Evropske komisije,
            
         
         
            
               po posredovanju osnutka zakonodajnega akta nacionalnim parlamentom,
            
            
               v skladu z rednim zakonodajnim postopkom
                  3
               ,
            
            
               ob upoštevanju naslednjega:
            
            
               (1)Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani
                  4
                (v nadaljnjem besedilu: Sporazum o pridružitvi) zagotavlja podlago za odnose med Unijo in Ukrajino. Naslov IV Sporazuma o pridružitvi, ki se nanaša na trgovino in z njo povezane zadeve, se začasno uporablja od 1. januarja 2016
                  5
                in v celoti velja od 1. septembra 2017, po tem ko so ga ratificirale vse države članice. 
            
            
               (2)Sporazum o pridružitvi izraža željo pogodbenic, da okrepita in razširita odnose na ambiciozen in inovativen način, da olajšata in dosežeta postopno gospodarsko povezovanje, in sicer v skladu s pravicami in obveznostmi, ki izhajajo iz članstva pogodbenic v Svetovni trgovinski organizaciji.
            
            
               (3)Člen 2 Sporazuma o pridružitvi med drugim določa spoštovanje demokratičnih načel, človekovih pravic in temeljnih svoboščin ter spodbujanje spoštovanja načel suverenosti in ozemeljske celovitosti, nedotakljivosti meja in neodvisnosti kot bistvene elemente Sporazuma. 
            
            
               (4)Člen 25 Sporazuma o pridružitvi določa postopno vzpostavitev območja proste trgovine med pogodbenicama v skladu s členom XXIV Splošnega sporazuma o carinah in trgovini (GATT) iz leta 1994. V ta namen člen 29 Sporazuma o pridružitvi določa postopno odpravo carin v skladu s seznami iz Sporazuma o pridružitvi in predvideva možnost, da se taka odprava pospeši in razširi. Člen 48 Sporazuma o pridružitvi določa, da je treba pred uporabo protidampinških ukrepov med pogodbenicama upoštevati javni interes.
            
            
               (5)Neizzvana in neupravičena vojaška agresija Rusije proti Ukrajini od 24. februarja 2022 je močno negativno vplivala na zmožnost Ukrajine, da trguje s preostalim svetom, tudi zaradi uničenja proizvodnih zmogljivosti in nerazpoložljivosti znatnega deleža prevoznih sredstev zaradi zaprtja dostopa do Črnega morja. Za ublažitev negativnega gospodarskega učinka agresije je treba pospešiti razvoj tesnejših gospodarskih odnosov med Unijo in Ukrajino, da se v teh izjemnih okoliščinah zagotovi hitra podpora ukrajinskim organom in prebivalstvu. Zato je primerno in potrebno spodbujati trgovinske tokove in odobriti koncesije v obliki ukrepov za trgovinsko liberalizacijo za vse izdelke v skladu s pospešitvijo odprave carin na trgovino med Unijo in Ukrajino.
            
            
               (6)V skladu s členom 21(3) Pogodbe o Evropski uniji Unija zagotavlja usklajenost med različnimi področji svojega zunanjega delovanja. V skladu s členom 207(1) Pogodbe o delovanju Evropske unije se skupna trgovinska politika izvaja v okviru načel in ciljev zunanjega delovanja Unije. 
            
            
               (7)Ukrepi za trgovinsko liberalizacijo, ki jih določa ta uredba, bi morali imeti naslednjo obliko: (i) popolna odprava uvoznih dajatev („preferencialne carinske dajatve“) na uvoz industrijskih izdelkov iz Ukrajine; (ii) začasna opustitev uporabe sistema vstopnih cen za sadje in zelenjavo; (iii) opustitev ničnih tarifnih kvot in popolna odprava uvoznih dajatev; (iv) z odstopanjem od člena 14(1), pododstavek 1, Uredbe (EU) 2016/1036 Evropskega parlamenta in Sveta
                  6
                se protidampinške dajatve na uvoz s poreklom iz Ukrajine, uvedene med uporabo te uredbe, ne bi smele nikoli pobirati, niti po izteku veljavnosti te uredbe, ter (v) začasna opustitev uporabe Uredbe (EU) 2015/478 Evropskega parlamenta in Sveta
                  7
               . S temi ukrepi bo Unija dejansko začasno zagotovila ustrezno gospodarsko in finančno podporo v korist Ukrajine in njenih zadevnih gospodarskih subjektov.
            
            
               (8)Da bi se preprečila goljufija, bi morali biti preferencialni režimi, določeni s to uredbo, odvisni od tega, ali Ukrajina upošteva vse ustrezne pogoje za prejemanje ugodnosti na podlagi Sporazuma o pridružitvi, vključno s pravili o poreklu zadevnih izdelkov in z njimi povezanimi postopki, ter je vključena v tesno upravno sodelovanje z Unijo, kot je določeno v navedenem sporazumu.
            
            
               (9)Ukrajina bi se morala vzdržati uvajanja novih dajatev ali taks z enakovrednim učinkom in novih količinskih omejitev ali ukrepov z enakovrednim učinkom in zviševanja obstoječih ravni dajatev ali taks ali uvajanja drugih omejitev trgovine z Unijo, razen če to jasno upravičujejo vojne razmere. V primeru, da Ukrajina ne izpolnjuje katerega koli od teh pogojev, bi morala biti Komisija pooblaščena, da začasno opusti vse ali nekatere preferencialne režime, določene s to uredbo. 
            
            
               (10)Člen 2 Sporazuma o pridružitvi med drugim določa, da sta spoštovanje demokratičnih načel, človekovih pravic in temeljnih svoboščin ter preprečevanje orožja za množično uničevanje, pripadajočih nosilcev ter s tem povezanih materialov bistvena elementa odnosov z Ukrajino, ki jih ureja navedeni sporazum. Poleg tega člen 3 Sporazuma o pridružitvi določa, da so vladavina prava, dobro upravljanje, boj proti korupciji, boj proti različnim oblikam mednarodnega organiziranega kriminala in terorizma, spodbujanje trajnostnega razvoja in učinkovito večstransko sodelovanje poglavitnega pomena za okrepitev razmerja med pogodbenicama. Primerno je uvesti možnost začasne opustitve preferencialnih režimov, določenih s to uredbo, v primeru, da Ukrajina ne bo upoštevala splošnih načel Sporazuma o pridružitvi, podobno drugim pridružitvenim sporazumom, ki jih je sklenila Unija.
            
            
               (11)Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila, ki ji omogočijo, da začasno opusti preferencialne režime iz točk (i), (ii) ali (iii) uvodne izjave 7 ter uvede korektivne ukrepe za primere, kadar uvoz na podlagi te uredbe resno vpliva ali bi lahko resno vplival na proizvajalce v Uniji. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta
                  8
               .
            
            
               (12)Ob upoštevanju preiskave Komisije je treba določiti možnost, da se carinske dajatve, ki se sicer uporabljajo na podlagi Sporazuma o pridružitvi, ponovno uvedejo za uvoz vseh izdelkov, ki spadajo na področje uporabe te uredbe in ki povzročajo ali grozijo, da bodo povzročili resne težave proizvajalcem podobnih ali neposredno konkurenčnih izdelkov v Uniji.
            
            
               (13)Letno poročilo Komisije o izvajanju poglobljenega in celovitega območja proste trgovine, ki je sestavni del Sporazuma o pridružitvi, bi moralo vsebovati podrobno oceno izvajanja ukrepov za trgovinsko liberalizacijo, določenih s to uredbo.
            
            
               (14)Glede na izredne razmere v Ukrajini bi morala ta uredba določati ustrezno prehodno določbo in začeti veljati dan po objavi v Uradnem listu Evropske unije –
            
            
               SPREJELA NASLEDNJO UREDBO:
            
            
               Člen 1
            
            
               Ukrepi za trgovinsko liberalizacijo
            
         
         
            
               1.Preferencialne carinske dajatve na uvoz nekaterih industrijskih izdelkov s poreklom iz Ukrajine, za katere velja sedemletna postopna opustitev v skladu s Prilogo I-A k Sporazumu o pridružitvi, v Unijo se določijo na nič. 
            
            
               2.Uporaba sistema vstopnih cen se začasno opusti za tiste izdelke, za katere se uporablja, kot je določeno v Prilogi I-A k Sporazumu o pridružitvi. Za navedene izdelke se ne uporabljajo nobene carinske dajatve. 
            
            
               3.Vse tarifne kvote, določene v skladu s Prilogo I-A k Sporazumu, se opustijo, izdelki, ki jih zajemajo navedene kvote, pa se sprejmejo za uvoz iz Ukrajine v Unijo brez carinskih dajatev. 
            
            
               4.Z odstopanjem od člena 14(1), prvi pododstavek, Uredbe (EU) 2016/1036 se protidampinške dajatve na uvoz s poreklom iz Ukrajine, uvedene med uporabo te uredbe, nikoli ne pobirajo, niti po izteku veljavnosti te uredbe. 
            
            
               5.Uporaba Uredbe (EU) 2015/478 se začasno opusti za uvoz s poreklom iz Ukrajine.
            
            
               Člen 2
            
            
               Pogoji za upravičenost do preferencialnih režimov
            
            
               Za preferencialne režime iz člena 1(1), (2) in (3) veljajo naslednji pogoji:
            
            
               (a)skladnost s pravili o poreklu izdelkov in z njimi povezanimi postopki, kot je določeno v Sporazumu o pridružitvi; 
            
            
               (b)Ukrajina se vzdrži uvajanja novih dajatev ali taks z enakim učinkom in novih količinskih omejitev ali ukrepov z enakim učinkom za uvoz izdelkov s poreklom iz Unije ali zviševanja obstoječih ravni dajatev in taks ali uvajanja drugih omejitev, vključno z diskriminatornimi internimi upravnimi ukrepi, razen če to jasno upravičujejo vojne razmere;
            
            
               (c)spoštovanje demokratičnih načel, človekovih pravic in temeljnih svoboščin ter spoštovanje načela pravne države s strani Ukrajine, kot tudi nenehno in vztrajno prizadevanje v boju proti korupciji in nezakonitim dejavnostim, kot določajo členi 2, 3 in 22 Sporazuma o pridružitvi.
            
            
               Člen 3
            
            
               Začasna opustitev
            
            
               1.Kadar Komisija ugotovi, da obstajajo zadostni dokazi, da Ukrajina ne izpolnjuje pogojev iz člena 2, lahko z izvedbenim aktom v celoti ali deloma začasno opusti preferencialne režime iz člena 1(1), (2) ali (3) v skladu s postopkom pregleda iz člena 5(2).
            
            
               2.Kadar država članica zahteva, da Komisija začasno opusti katerega od preferencialnih režimov, ker Ukrajina ne izpolnjuje pogojev iz člena 2, točka (b), Komisija v štirih mesecih po prejemu take zahteve pripravi obrazloženo mnenje, v katerem pojasni, ali je trditev o neizpolnjevanju s strani Ukrajine utemeljena. Če Komisija ugotovi, da je zahteva utemeljena, sproži postopek iz odstavka 1 tega člena.
            
            
               Člen 4
            
            
               Zaščitna klavzula
            
            
               1.Kadar se izdelki s poreklom iz Ukrajine uvažajo pod pogoji, ki povzročajo ali grozijo, da bodo povzročili resne težave proizvajalcem podobnega ali neposredno konkurenčnega izdelka v Uniji, se lahko za take izdelke kadar koli ponovno uvedejo carinske dajatve, ki se sicer uporabljajo na podlagi Sporazuma o pridružitvi.
            
            
               2.Komisija natančno spremlja učinek te uredbe, tudi v zvezi s cenami na trgu Unije, ob upoštevanju informacij o izdelkih, za katere veljajo ukrepi za trgovinsko liberalizacijo, določeni s to uredbo, njihovem izvozu, uvozu in proizvodnji v Uniji.
            
            
               3.Komisija sprejme uradno odločitev o začetku preiskave v razumnem roku:
            
         
         
            
               (a)na zahtevo države članice, 
            
            
               (b)na zahtevo katere koli pravne osebe ali katerega koli združenja, ki ni pravna oseba, in deluje v imenu industrije Unije, kar pomeni vse proizvajalce Unije podobnih ali neposredno konkurenčnih izdelkov ali večji delež teh proizvajalcev, ali
            
            
               (c)na lastno pobudo, če se ji zdi očitno, da obstajajo zadostni dokazi prima facie o resnih težavah iz odstavka 1.
            
            
               Za namene tega člena „večji delež“ pomeni proizvajalce Unije, katerih skupna proizvodnja znaša več kot 50 % skupne proizvodnje Unije podobnih ali neposredno konkurenčnih izdelkov, ki jih proizvaja ta delež industrije Unije, in ki so izrazili podporo ali nasprotovanje zahtevi, in ki ne predstavljajo manj kot 25 % skupne proizvodnje podobnih ali neposredno konkurenčnih izdelkov, ki jih proizvaja industrija Unije.
            
            
               4.Kadar Komisija sklene, da bo začela preiskavo, v Uradnem listu Evropske unije objavi obvestilo o preiskavi. Obvestilo vsebuje povzetek prejetih informacij in navaja, da je treba kakršne koli relevantne informacije poslati Komisiji. V obvestilu je določen tudi rok, v katerem lahko zainteresirane strani pisno sporočijo svoje stališče. Ta rok ne sme biti daljši od štirih mesecev od datuma objave obvestila.
            
            
               5.Komisija pridobi vse informacije, za katere meni, da so potrebne, in jih lahko preveri pri Ukrajini ali drugih ustreznih virih. Komisiji lahko pomagajo uradniki držav članic, na ozemlju katerih se izvaja preverjanje, če ta država članica zahteva takšno pomoč uradnikov.
            
            
               6.Komisija pri ugotavljanju obstoja resnih težav iz odstavka 1 med drugim upošteva naslednje dejavnike, ki zadevajo proizvajalce v Uniji, kadar so informacije na voljo:
            
            
               (a)tržni delež,
            
            
               (b)proizvodnjo,
            
            
               (c)zaloge,
            
            
               (d)proizvodno zmogljivost,
            
            
               (e)izkoriščenost zmogljivosti,
            
            
               (f)zaposlenost,
            
            
               (g)uvoz,
            
            
               (h)cene.
            
            
               7.Preiskava se konča v šestih mesecih po objavi obvestila iz odstavka 3 tega člena. Komisija lahko v izjemnih okoliščinah in po posvetovanju z odborom to obdobje v skladu s postopkom pregleda iz člena 5(2) podaljša z izvedbenim aktom.
            
            
               8.V treh mesecih po zaključku preiskave odloči Komisija o ponovni uvedbi carinskih dajatev, ki se sicer uporabljajo na podlagi Sporazuma o pridružitvi, z izvedbenim aktom v skladu s postopkom pregleda iz člena 5(2). Ta izvedbeni akt začne veljati en mesec po njegovi objavi. 
            
            
               Carinske dajatve, ki se sicer uporabljajo na podlagi Sporazuma o pridružitvi, se lahko ponovno uvedejo za toliko časa, kolikor je to potrebno za preprečitev poslabšanja gospodarskega ali finančnega položaja proizvajalcev v Uniji ali dokler obstaja nevarnost za tako poslabšanje. Kadar dokončno ugotovljena dejstva kažejo, da pogoji iz odstavka 1 tega člena niso izpolnjeni, Komisija v skladu s postopkom pregleda iz člena 5(2) sprejme izvedbeni akt, s katerim zaključi preiskavo in postopke.
            
            
               9.Kadar je zaradi izjemnih okoliščin, ki zahtevajo takojšnje ukrepanje, preiskava nemogoča, lahko Komisija, potem ko je obvestila Odbor za carinski zakonik iz člena 5(1), sprejme kakršen koli potreben preventivni ukrep.
            
            
               Člen 5
            
         
         
            
               Postopek v odboru
            
            
               1.Komisiji pomaga Odbor za carinski zakonik, ustanovljen s členom 285 Uredbe (EU) št. 952/2013 Evropskega parlamenta in Sveta
                  9
               . Ta odbor je odbor v smislu Uredbe (EU) št. 182/2011.
            
            
               2.Pri sklicevanju na ta odstavek se uporablja člen 5 Uredbe (EU) št. 182/2011.
            
            
               Člen 6
            
            
               Ocena izvajanja ukrepov za trgovinsko liberalizacijo
            
            
               Letno poročilo Komisije o izvajanju poglobljenega in celovitega območja proste trgovine vsebuje podrobno oceno izvajanja ukrepov za trgovinsko liberalizacijo iz te uredbe ter vsebuje, če je to ustrezno, oceno družbenega učinka teh ukrepov v Ukrajini in v Uniji. Informacije o uvozu izdelkov iz člena 1(3) se objavijo na spletišču Komisije.
            
            
               Člen 7
            
            
               Prehodna določba
            
            
               3.Preferencialni režimi iz člena 1(1), (2) ali (3) se uporabljajo za izdelke, ki so na datum začetka veljavnosti te uredbe bodisi v tranzitu iz Ukrajine v Unijo bodisi pod carinskim nadzorom v Uniji, pod pogojem, da se pri pristojnih carinskih organih Unije vloži zahtevek v zvezi s tem v šestih mesecih od navedenega datuma.
            
            
               Člen 8
            
            
               Začetek veljavnosti in uporaba
            
            
               1.Ta uredba začne veljati dan po objavi v Uradnem listu Evropske unije.
            
            
               2.Ta uredba se uporablja do [eno leto od začetka veljavnosti]. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  predsednica
                        predsednik
               
            
         
         
            
                  
                     (1)
                  
                        Sporazum o pridružitvi med Evropsko unijo in njenimi državami članicami na eni strani ter Ukrajino na drugi strani (
                  UL L 161, 29.5.2014, str. 3
                  ) sta pogodbenici podpisali v dveh delih, in sicer marca in junija 2014. Nekateri deli Sporazuma o pridružitvi se začasno uporabljajo od 1. novembra 2014. Poglobljeno in celovito območje proste trgovine se začasno uporablja od 1. januarja 2016 in v celoti velja od 1. septembra 2017, po tem ko so ga ratificirale vse države članice EU.
               
               
                  
                     (2)
                  
                        Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL L 83, 27.3.2015, str. 16).
               
               
                  
                     (3)
                  
                        (…).
               
               
                  
                     (4)
                  
                        
                  UL L 161, 29.5.2014, str. 3
                  .
               
               
                  
                     (5)
                  
                        Sklep Sveta 2014/668/EU z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov (
                  UL L 278, 20.9.2014, str. 1
                  ).
               
               
                  
                     (6)
                  
                        Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (
                  UL L 176, 30.6.2016, str. 21
                  ).
               
               
                  
                     (7)
                  
                        Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL L 83, 27.3.2015, str. 16).
               
               
                  
                     (8)
                  
                        Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (9)
                  
                        Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (
                  
                     UL L 269, 10.10.2013, str. 1
                  
                  ).